王撫幹贈蘇黄真蹟酬以建茶
作者：王十朋
朝代：宋

paragraphs: 蘇黄文章外，翰墨亦莫加。
蘇得魯公法，黄自成一家。
肥無塵俗點，瘦或風雨斜。
可愛如其人，敬之無邇遐。
真蹟落人間，蔀屋生光華。
我無一字藏，天遣來三巴。
吾宗東州秀，文翰俱可嘉。
袖中出至寶，雙眸洗昏花。
歸橐今不貧，持往東南誇。
何以報嘉貺，龍團建溪芽。